દરવાજો ખુલ્યો અને કોઈના પ્રવેશની અનુભુતિ થઈ. પોતાના નિસ્તેજ શરીરને જોઈ સવારના દસ વાગ્યાની બધી ઘટનાઓ, તૈયાર થવાથી માંડીને ઘરથી લગભગ દસ મિનિટના અંતરે થયેલ ટ્રક સાથેનો ભેટો બધું જ વાગોળતી એની આત્મા આઈ.સી.યુ.ના એ રૂમમાં પ્રવેશેલ રીમાને જોઈ રહી. એના આવવાનો આનંદ અનુભવવો કે આશ્ચર્ય એ સમજાતુ ન હતું. નજીક આવી રીમાએ એનો આત્મારહિત નિસ્તેજ હાથ પોતાના હાથમાં લીધો અને રીમાની આંખોમાંથી આંસુનું એક બિંદુ સરીને એના હાથ પર પડ્યું.